b'\n_START_ARTICLE_\nMaksim Liksutov\n_START_PARAGRAPH_\nMaksim Stanislavovit\xc5\xa1 Liksutov (vene \xd0\x9c\xd0\xb0\xd0\xba\xd1\x81\xd0\xb8\xd0\xbc \xd0\xa1\xd1\x82\xd0\xb0\xd0\xbd\xd0\xb8\xd1\x81\xd0\xbb\xd0\xb0\xd0\xb2\xd0\xbe\xd0\xb2\xd0\xb8\xd1\x87 \xd0\x9b\xd0\xb8\xd0\xba\xd1\x81\xd1\x83\xd1\x82\xd0\xbe\xd0\xb2; s\xc3\xbcndinud 19. juunil 1976 Loksal Harjumaal) on Eestist p\xc3\xa4rit Vene \xc3\xa4rimees, poliitik ja sportlane.\n_START_SECTION_\nHaridus\n_START_PARAGRAPH_\n1996. aastal l\xc3\xb5petas Maksim Liksutov Moskva Riikliku Sotsioloogia \xc3\x9clikooli. 2007. aastal l\xc3\xb5petas ta Plehhanovi-nimelise majandusakadeemia finantsjuhtimise erialal ning 2012. aastal rahvusvahelise \xc3\xb5igusinstituudi organisatsioonijuhtimise erialal.\n_START_SECTION_\nKarj\xc3\xa4\xc3\xa4r\n_START_PARAGRAPH_\n1990. aastatel kutsus \xc3\xa4rimees Sergei Glinka Liksutovi Tallinna sadamasse s\xc3\xb6e\xc3\xa4ri ajama, \xc3\xbcks tema \xc3\xbclesandeid oli tagada Kuzbassist saabuva kivis\xc3\xb6e kvaliteet. Samuti oli ta seotud Muuga s\xc3\xb6eterminali rajamisega. Kui s\xc3\xb6etolmuga \xc3\xb5hureostamise t\xc3\xb5ttu algatati kriminaalasi, maksis Liksutov 2007. aastal Eestile 1,9 miljonit krooni kriminaalasja l\xc3\xb5petamiseks. Tema v\xc3\xa4itel oli reostus kriminaalmenetluse ajaks juba l\xc3\xb5ppenud, terminali sulgemine toonuks aga kaasa 200 miljoni krooni suuruse leppetrahvi._NEWLINE_Eestis tegutsedes toetas Maksim Liksutov ulatuslikult Reformierakonda ja Res Publicat._NEWLINE_Algselt Eestis transiidi\xc3\xa4riga tegelnud Liksutov viis oma \xc3\xa4ritegevuse 2000. aastail Venemaale, hakates tegelema laiemalt transpordiga._NEWLINE_Liksutov on t\xc3\xb6\xc3\xb6tanud Venemaa transpordiettev\xc3\xb5tete WorldWideInvest ja Unitrans juhtkonnas, 2001. aastal sai temast Transgroupi juht, 2009. aastal Aeroekspressi  peadirektor. (Aeroekspress on Moskvat kolme olulisema lennujaama \xc5\xa0eremetjevo, Domodedovo ja Vnukovoga \xc3\xbchendavate s\xc3\xbcstikrongide projekt.)_NEWLINE_29. aprillil 2011 astus Liksutov ametisse Moskva linnapea n\xc3\xb5unikuna transpordi alal, 6. detsembrist 2011 oli ta Moskva linna transpordiosakonna juhataja. 25. septembril 2012 sai temast Moskva aselinnapea transpordi alal._NEWLINE_\xc3\x84ritegevus viis Liksutovi nii Eesti kui ka Venemaa rikkamate suur\xc3\xa4rimeeste hulka. 2011. aastal oli Liksutov ajakirja Forbes Venemaa rikaste edetabelis 189. kohal, tema varandust hinnati 500 miljonile dollarile._NEWLINE_Lisaks vene keelele valdab Liksutov vabalt inglise, eesti ja rootsi keelt.\n_START_SECTION_\nEesti kodakondsus\n_START_PARAGRAPH_\n2004. aastal taotles Liksutov Eesti kodakondsust, kuid talle \xc3\xb6eldi \xc3\xa4ra. Justiitsminister Rein Langi soovitusel andis Eesti valitsus talle 2005. aasta detsembris kodakondsuse eriliste teenete eest, p\xc3\xb5hjendades seda tema panusega Eesti majanduse arendamisse._NEWLINE_2011. aastal kirjutas Postimees, et politsei- ja piirivalveamet on aasta v\xc3\xa4ltel p\xc3\xbc\xc3\xbcdnud t\xc3\xbchistada Liksutovi kodakondsust, kuna 2010. aastal v\xc3\xb5ttis ta Vene kodakondsuse ja topeltkodakondsus oli Eestis keelatud. Kuna Liksutov aga ei olnud oma uuest kodakondsusest ametlikult teatanud, polnud t\xc3\xbchistamiseks juriidilist alust._NEWLINE_16. veebruaril 2012 vabastas valitsus Liksutovi Eesti kodakondsusest tema enda avalduse alusel.\n_START_SECTION_\nSport\n_START_PARAGRAPH_\nMaksim Liksutov on Eesti meister allveeujumises. Ta on mitmekordne Eesti juunioride meister allveeujumises, 1991. aastal tuli ta Eesti meeskonna koosseisus NSV Liidu meistriks.'